Ερώτηση με αίτημα γραπτής απάντησης  E-002441/2023
προς την Επιτροπή
Άρθρο 138 του Κανονισμού
Εμμανουήλ Φράγκος (ECR)

Η ελληνική σταφίδα αποτελεί υπερτροφή. Περιέχει κάλιο, αντιοξειδωτικά, υδατοδιαλυτές βιταμίνες Β1, Β2, Β6 και C, και αποτελεί δυνητικό υποκατάστατο της ζάχαρης. Μέρος των φυτικών ινών της αποτελείται από προβιοτικά (φρουκτάνες) με ευεργετική δράση για το πεπτικό σύστημα. Η «Σταφίδα Ηλείας» και η «Σταφίδα Σουλτανίνα Κρήτης» αποτελούν ΠΓΕ. Η μαύρη κορινθιακή σταφίδα αποτελεί ΠΟΠ/ΠΓΕ.

Η ελληνική σουλτανίνα, από παραγωγή 60 000 τόνων/έτος (δεκαετία ’80), έχει πέσει πλέον κάτω από 1 000 τόνους/έτος, λόγω αθέμιτων πρακτικών από την Τουρκία, η οποία, επιδοτώντας το προϊόν της και επιτρέποντας απαγορευμένα λιπάσματα και ζιζανιοκτόνα, παράγει φθηνές και μεγάλες ποσότητες, πιέζοντας την ποιοτική ελληνική παραγωγή.

Η διεθνής αγορά ξεπερνάει τους 1 000 000 τόνους και η ευρωπαϊκή κυμαίνεται μεταξύ 250 000 - 280 000 τόνων, αποτελώντας τον κύριο αποδέκτη της ελληνικής σταφίδας (κυρίως κορινθιακής). Η συνολική ζήτηση της ΕΕ καλύπτεται κυρίως με εισαγωγές (Τουρκία, ΗΠΑ, Ιράν, Ν. Αφρική, Χιλή).

Η φετινή ελληνική παραγωγή επλήγη από χαλάζι/μπουρίνια, περονόσπορο και άλλες ασθένειες. Στοιχεία της ΕΛΣΤΑΤ δείχνουν μείωση των εξαγωγών μαύρης κορινθιακής σταφίδας κατά -11 % το πρώτο τρίμηνο του 2023 σε σχέση με πέρσι.

Ερωτάται η Επιτροπή:

* 1.Πώς μπορεί να αντιμετωπιστεί η χαμηλότατη τιμή που αντιμετωπίζουν οι Έλληνες παραγωγοί;
* 2.Υπάρχουν αναξιοποίητα ευρωπαϊκά εργαλεία για την προώθηση της ελληνικής σταφίδας ως εξαιρετικά ποιοτικού προϊόντος;
* 3.Θεωρεί ότι η ένταση των ποιοτικών ελέγχων στην ΕΕ θα μπορούσε να αποκλείσει ακατάλληλες εισαγωγές, υπέρ της δικής μας παραγωγής;

Κατάθεση: 24.8.2023